Kegyelem nektek és békesség Istentől, a mi Atyánktól és az Úr Jézus Krisztustól!

Ám 7, 10-15  
*Ezt az üzenetet küldte Amacjá, Bétel papja Jeroboámnak, Izráel királyának: Összeesküvést szít ellened Ámósz Izráel népe körében. Nem tűrheti el az ország az ő beszédeit! Mert így beszél Ámósz: Fegyvertől hal meg Jeroboám, Izráelnek pedig fogságba kell mennie földjéről. Ámósznak viszont ezt mondta Amacjá: Te látnok! Menj el innen, menekülj Júdába, ott keresd a kenyeredet, és ott prófétálj! Bételben nem prófétálhatsz többé, mert királyi szentély ez itt, és az ország temploma! Ámósz így válaszolt Amacjának: Nem vagyok próféta, sem prófétatanítvány. Pásztor vagyok én, és fügét termesztek. De elhívott engem az ÚR a nyáj mellől, és ezt mondta nekem az ÚR: Eredj, és prófétálj népemnek, Izráelnek!*

*Az* Ige által elhívott Testvéreim!

*„Menjetek el tehát, tegyetek tanítvánnyá minden népet, megkeresztelve őket az Atyának, a Fiúnak és a Szentléleknek nevében, tanítva őket, hogy megtartsák mindazt, amit én parancsoltam nektek; és íme, én veletek vagyok minden napon a világ végezetéig.”*  
Ismerős, nem? Egy feladat, egy elhívás, amivel az, akit Uradnak hívsz megbízott téged. Nem csak engem, nem csak a padszomszédot, hanem személy szerint téged! Végzed ezt a szolgálatot? Ott van a mindennapi teendők listáján? Foglalkozol egyáltalán az igével, az evangéliummal, amit hirdetned kellene?

Az egyetem kollégiumában ugyan nem voltam bent lakó, de sok időt töltöttem bent. Volt egy gyakorlat, amelyet a lustaság szült, de végül már szállóige lett belőle. Kezdetben a boltba induló mindig bekopogott a szomszéd szobákba, a bárátokhoz és évfolyamtársakhoz és megkérdezte, hogy kell-e valami nekik esetleg. Aztán egyre többen kezdték várni csak, hogy majd csak elindul valaki, és akkor majd megkérik, hogy hozzon nekik ezt-azt. Végül már igen sok ajtó főleg akkor nyílt ki, ha bentről meghallották, hogy valaki boltba indul. Ki is alakult a gyakran használt mondat: „Én most nem érek rá, de ha mész ki boltba, akkor hozzál már nekem…!”  
Ebből alakult ki aztán a szállóige, amit már csak vicces köszönésként kiáltottunk egymás után a folyosókon: „De, ha mész ki boltba”.   
Olyan természetes tud lenni, hogy bizonyos feladatokat majd valaki más megcsinál, hogy nem kell mozdulnunk, hanem rá lehet hagyni másra, kifejezetten is ebben a gépesített világban. Beállított automaták, akár már előre programozva, hogy könnyebb és gondtalanabb legyen az életünk. Csak egy gombnyomás és már dolgozik is helyettünk. De ma már sok területen még csak erre sincs szükség, hiszen ott a hangvezérlés.  
De, hogy ne kalandozzunk túl messzire a modern technika világban, térjünk vissza a hétköznapibb hangvezérlésekhez. Kérünk, könyörgünk, elvárunk, parancsolunk, hisztizünk, hogy történjen meg az, amit szeretnénk. De Mi, Mi mennyire tesszük oda magunkat? Tudunk szolgálók lenni az embertársaink életében? Illetve tudunk-e a mennyei Atya elhívása szerint, a teremtettség béli helyünk szerint, a missziói parancs szerint élni? Mit jelent neked testvérem az ige szolgálata? Az Isten szavának hűséges megélést, vagy a kegyelembe fogadott életre hivatkozó várakozó láblógatást?

Sok rendkívül szépen megfogalmazott indokot lehet hallani, hogy miért nem állnak emberek szolgálatba, hogy miért nincs idejük a keresztény közösségre, vagy egyáltalán az Istennel való kapcsolatra. Mind ismerünk ilyeneket, még a saját életünkből is: „Rengeteg munkám van.”, „Húzós hét volt.”, „Kell egy kis nyugalom.”, „Nem ismerem igazán a Bibliát.”, „Nem vagyok az a bibliaórára/istentiszteletre járó típus.”, „Most nagyon sok bajjal kell megküzdenem.”.   
A lelkész, vagy a keresztény testvér előtt próbálhatunk ilyesféle dolgokkal takarózni, de ezek másra nem jók. Hiszen mit várunk, hogyan fognak ezek a helyzetek megoldódni? Varázsütésre talán? Vagy úgy hiszed a te erődből mindenre telik? Éppen az ismeret hiánya, az erőtlenségeink, a megrekedt kapcsolatok és feladatok miatt lenne nagyon fontos, hogy folyamatos és élő kapcsolatunk legyen az Igével, az Úr Jézussal.   
Azonban, ha ezeket az indokokat mantrázzuk, akkor csak annyit mondunk ki, hogy Rá, az Úrra vagyok szorulva, de mégsem lépek. Olyanok leszünk, mint a fulladozó ember, aki senkitől se fogadja el a segítséget, hanem csak azt várja, hogy valami látványos csoda majd egyszer csak fordít mindenen. Csakhogy ez a csoda már megtörtént. Jézus Krisztus halálában és feltámadásában már megnyílt az utunk a mi mennyei Atyánkhoz, az Ő igéjéhez. Innentől már az a kérdés, hogy mi meg akarjuk-e érteni az igét, az Ő akaratát és vállaljuk-e az elhívásunkat?

Ma, egyházi hagyományunk szerint, Biblia vasárnapja van. Mi abban a kegyelmi helyzetben vagyunk, hogy szabadon olvashatjuk a Szentírást. Ez azonban nem csak egy lehetőséget jelent, ez felelősséget kell, hogy jelentsen. Olyan felelősséget, amelyet Amacjának, Bétel papjának, vagy éppen Jeroboám királynak is éreznie kellett volna Isten igéje iránt. Sajnos azonban ott kell kezdenünk, ahogyan Amacjánál is, hogy egyáltalán érdekel-e bennünket az Isten szava? Van-e egyáltalán őszinte vágyakozásunk, hogy megismerjük a Szentháromság egy igaz Istent és, hogy hűségesen ragaszkodjunk hozzá? Élő bennünk, lobog bennünk ez a vágy, vagy csak úgy éppen-éppen pislákol?   
A következő kérdés pedig, hogy az Úr valódi üzenete érdekel-e minket? Érdekel, amivel személyesen megszólít a Biblián keresztül a Szentlélek által, vagy megelégszünk azzal, hogy vallásos áhítattal messziről szemléljük csak a Szentírást, és a tartalmát, az Isten kijelentését, azt meghagyjuk a gyermek-képes bibliák szintjén?   
Személyes hit és alázatos értelem. Ezek nélkül csak úgy olvassuk a Bibliát, mint a kisgyermekek, vagy ami még rosszabb: úgy, hogy szándékosan kiforgatjuk és meghamisítjuk a saját mondandónk szerint. Az igeszakaszunkban a bételi főpap, a király embere, éppen ezt teszi. Meghamisítja az Úr szavát azért, hogy megmaradjon a munkája, hogy népszerű legyen a nép körében, hogy támogassa az őt kinevező világi elöljáróját. Eladja magát és a hitét is. Pénzért? Pozícióért? Népszerűségért? Vagy csak tudatlanságból?   
Szinte mindegy is. Az oka lényegtelen, mert bármelyik is, tudnia kellene, hogy az Istentől kapott felelősségét tagadja meg akkor, amikor nem tesz meg minden tőle telhetőt, hogy tisztán és a legjobb tudása szerint hirdesse a rábízott igét. És ezzel bizony mi sem vagyunk másként! Amikor szeretetlenül szólunk, amikor kiragadott igehelyekkel dobálózunk, amikor öntömjénezésre próbáljuk felhasználni az Isten igéjét, vagy éppen, amikor megalkuvóan hallgatunk, akkor megtagadjuk az elhívásunkat. Pedig elhívott vagy az Isten ismeretére és az evangélium tiszta hirdetésére. Ne legyen félreértés, itt véletlenül sem a saját igazadról, a véleményedről lehet szó, csakis az evangéliumról! Nem csak én itt a szószéken, hanem minden egyes ember, kiváltképpen, aki kereszténynek vallja magát.  
Ámósz nem egy képzett teológus, vagy papi leszármazott, de még csak nem is egy prófétai tanítvány. Ámósz egy vállalkozó. Igen, ugyan sok esetben parasztprófétának nevezik, de ő nem egy egyszerű földművelő volt, hanem ahogyan olvastuk: „*Nem vagyok próféta, sem prófétatanítvány. Pásztor vagyok én, és fügét termesztek. De elhívott engem az ÚR a nyáj mellől, és ezt mondta nekem az ÚR: Eredj, és prófétálj népemnek, Izráelnek!”*Egy több lábon álló vállalkozó volt, aki pásztorkodott és fügét termesztett. Biztos, hogy ő is igen elfoglalt volt. Valószínűleg emberi latolgatás szerint érdemes lett volna inkább csendben maradnia, hiszen a templomhoz szállíthatta az áldozati állatot, kereskedhetett ezen a területen is a megtermelt árucikkekkel, amitől azzal, hogy fenyegető próféciát mond a királyról és a népről, bizony el is búcsúzhatott. Olvassuk is Amacjá főpap elűző szavait, amellyel gyakorlatilag kitiltja az ország területéről: „*Te látnok! Menj el innen, menekülj Júdába, ott keresd a kenyeredet, és ott prófétálj! Bételben nem prófétálhatsz többé, mert királyi szentély ez itt, és az ország temploma!”*  
Hát nem érte volna meg jobban neki inkább csöndben maradni akkor? Ha elpusztul az északi országrész, mert hamis papokra és hazug, korrupt vezetőkre bízzák magukat, az mit zavar egy délit? Hiszen Ámósz a déli országrészben élt! Miért nem vont vállat a hűtlen Isten káromlókat látva, ahelyett, hogy megfosztja magát a bevételtől és kockáztatja az életét?  
Talán azért, mert emberileg sajnálta őket? Vagy azért, mert egy szókimondó nagy dumás vállalkozó volt? Esetleg, hogy döngethesse a mellét, hogy bezzeg ők mennyivel jobban, hűségesebben élnek Júdában?  
Ezek mind indíthatták volna szólásra, a nép körében, esetleg névtelenül, és a figyelő szemek és fülektől rejtve egy-egy pappal szemben, de a királlyal, illetve az ő közvetlen megbízottjával szemben nagy nyilvánosság előtt ezekkel az indokokkal biztosan nem lépne és szólalna fel. Neki küldetése volt. Elhívása Istentől. Egyik oldalon tehát a világi hatalom állt, a másikon a Seregek Ura, a Teremtő Úr, a mennyei Atya. A kérdés így már nem az lesz, hogy ki mer-e állni akár a király akaratával szemben is nyíltan, hanem, hogy hiszi-e, hogy az Úr valóban mindenható Isten és Rá meri-e bízni az életét, a becsületét. Pedig Amacjá főpap valóban nem finomkodik vele. Fenyegeti – „*menekülj Júdába” „mert királyi szentély ez itt”*, száműzi - „*Menj el innen” „Bételben nem prófétálhatsz többé”* és megalázza nyilvánosan, mikor látnok és megélhetési, riogató vészmadár prófétának titulálja.   
Nem volt ritka az ilyesmi sem, akkoriban sem, hogy valaki csak a figyelemért és némi pénzért riogatta a népet és gerjesztette a feszültséget. Hiszen a mocskolódásra, az ujjal mutogatásra és a más szemében lévő szálkák meglátására mindig is vevők voltak az emberek. De Ámosz nem ezért lép fel határozottan a kapott üzenettel és nem toríztja el azt a saját dühével, csalódottságával és igazságérzetével.   
Pedig belelovalhatná magát, belehelyezkedhetne a megmondó ember szerepébe. Ahogyan mi magunk is, mikor sokszor félreértelmezzük az elhivatásunkat és úgy érezzük, hogy nekünk a bűnökről és szabályokról kell beszélnünk a világban. De ez rossz és félreértelmezett elhivatás. Nekünk a bűnre rá kell mutatnunk, de a Krisztusban kapott kegyelemre kell fordítani a tekinteteket. Ahogyan a szálkát fájdalmas kivenni és nem tagadhatjuk el, hogy végig kell csinálni ezt a nem kellemes folyamatot, de ott is a gyógyulásra irányítjuk a figyelmet. Gondoljunk bele, hogy milyen lenne, ha az embertársunknak, a gyermekünknek, ahelyett, hogy segítenénk kivenni a szálkát az ujjából, csak beszélnénk arról, hogy milyen rossz, hogy ott az a szálka az ujjában és milyen nagy bajt tud okozni.   
Mi nem a szálkák tanúi kell, hogy legyünk a világban, hanem a kegyelemé, Krisztusé. Erre van elhívásunk és felelősségünk.   
Ámósznak azt mondja Isten: *Eredj, és prófétálj népemnek, Izráelnek!*, nekünk pedig azt mondja: *„Menjetek el tehát, tegyetek tanítvánnyá minden népet, megkeresztelve őket az Atyának, a Fiúnak és a Szentléleknek nevében, tanítva őket, hogy megtartsák mindazt, amit én parancsoltam nektek; és íme, én veletek vagyok minden napon a világ végezetéig.”*  
Menj el, eredj! Menj el és tedd azt, amire elhívásod van. Ha egy képzetlen, pásztorkodásból és fügetermesztésből élő embernek voltak szavai, ideje és hite, akkor neked is kell, hogy legyen. Ha az Úrnak van ideje és akarata, hogy törődjön a te mindennapi kéréseiddel, könyörgéseiddel és megerősítéseddel, akkor te hogy-hogy nem érsz rá hűségesnek lenni hozzá?  
Menj el testvérem! Menj és éld meg nap, mint nap az úrvacsorai liturgiában is elhangzó küldést: *„Menjetek el, és hirdessétek az Úr halálát és feltámadását! Tegyetek bizonyságot szeretetéről! Akik megtapasztaltátok a bűnbocsánat örömét, építsétek a testvéri közösséget az emberek között megbocsátással és önfeláldozó szeretettel!”*  
Menj el, úgy, ahogyan a kapernaumi édesapának is mondta Jézus az oltár előtti igénkben: *„Jézus így válaszolt: Menj el, a te fiad él! Hitt az ember a szónak, amelyet Jézus mondott neki, és elindult.”*  
Induljunk el mi is élő hitben és felelőssen az Isten igéje iránt! Így legyen! Ámen